Toestemming gegee vir Jehovah Getuie se bloedoortappingArgieffoto (Foto: docbuzz.fr) Die Durbanse hooggeregshof het ŉ dokter in KwaZulu-Natal toestemming gegee om ŉ bloedoortapping te doen vir ŉ 10-jarige meisie wie se ouers Jehovah se Getuies is, het die Saturday Star berig. Dr. Monica Vaithilingum, ŉ pediatriese hematoloog, het die Sentrum vir Kinderwette in Pretoria genader nadat die meisie se ouers geweier het om toestemming te gee vir ŉ bloedoortapping, weens hul geloof. Die kind is in Februarie gediagnoseer met ŉ lewensgevaarlike outoïmmuun-siekte. Sy was bloedarmoedig en het ŉ bloedafwyking gehad. Volgens die dokter was ŉ bloed- en plaatjieoortapping noodsaaklik om die kind te stabiliseer en behandeling te begin. Die kind se toestand het dramaties verbeter nadat sy die behandeling ontvang het. “Ek het ŉ pligsbesef gehad, maar wou steeds die ouers se geloof respekteer. Ek het gedoen wat ek moes doen,” het Vaithilingum gesê. Die Sentrum vir Kinderwette het ŉ advokaat Donderdagaand opdrag gegee om toestemming van die Durbanse hooggeregshof te bekom. -SAPA